b'\n_START_ARTICLE_\nPetriikka Pohjanheimo\n_START_PARAGRAPH_\nPetriikka Pohjanheimo (s. 1971 Helsinki) on suomalainen n\xc3\xa4yttelij\xc3\xa4. H\xc3\xa4n valmistui Teatterikorkeakoulun n\xc3\xa4yttelij\xc3\xa4linjalta teatteritaiteen maisteriksi 1998. Ennen Teatterikorkeakoulua h\xc3\xa4n opiskeli Helsingin Pop & Jazz Konservatorion muusikkolinjalla 1990\xe2\x80\x931994 p\xc3\xa4\xc3\xa4aineenaan laulu ja Sibelius-Akatemian musiikkikasvatuksen laitoksella 1992\xe2\x80\x931994 ja 1998\xe2\x80\x932002 p\xc3\xa4\xc3\xa4aineena laulu. Pohjanheimo suoritti klassisen laulun C-tutkinnon 2001. Teatterikouluaikanaan Petriikka Pohjanheimo kuului my\xc3\xb6s Ultra Bra -yhtyeen ensimm\xc3\xa4iseen kokoonpanoon, joka julkaisi 1995 levyn Houkutusten kiihottava maku._NEWLINE_Teatterikorkeakoulun j\xc3\xa4lkeen Petriikka Pohjanheimo kiinnitettiin Helsingin Kaupunginteatteriin. Siell\xc3\xa4 h\xc3\xa4n n\xc3\xa4ytteli muun muassa Moli\xc3\xa8ren Don Juanissa, Margaret Edsonin n\xc3\xa4ytelm\xc3\xa4ss\xc3\xa4 Henki (Wit), Astrid Lindgrenin Vaahteram\xc3\xa4en Eemeliss\xc3\xa4, Tove Janssonin n\xc3\xa4ytelm\xc3\xa4ss\xc3\xa4 Muumit kulisseissa, Michael Fraynin farssissa Saranat ja sardiinit sek\xc3\xa4 musikaaleissa The Black Raider, Miss Saigon, Les Mis\xc3\xa9rables ja Tuhkimo. Pohjanheimo j\xc3\xa4i freelanceriksi 2004. _NEWLINE_Syksyll\xc3\xa4 2004 Pohjanheimo oli mukana Marco Bjurstr\xc3\xb6min ohjaamassa Saturday Night Feveriss\xc3\xa4. Komediateatteri Arena kiinnitti h\xc3\xa4net 2005 revyyhyn Haluatko presidentiksi?. N\xc3\xa4yt\xc3\xa4nt\xc3\xb6kaudella 2007\xe2\x80\x932008 Pohjanheimo esiintyi Tampereen Teatterissa Agatha Christien n\xc3\xa4ytelm\xc3\xa4ss\xc3\xa4 Hiirenloukku. Petriikka Pohjanheimo esiintyi Viivin\xc3\xa4 Kaps\xc3\xa4kkiteatterin musikaalissa K\xc3\xa4rs\xc3\xa4mysoperetti Viivi ja Wagner, jota n\xc3\xa4yteltiin Aleksanterin teatterissa 2007. S\xc3\xa4vellykset olivat Jarmo Julkusen ja tekstit Juba Tuomolan. Musikaalin lauluja on Otavan julkaiseman sarjakuvakirjan Viivi ja Wagner \xe2\x80\x93 Tiskiallasblues CD-liitteell\xc3\xa4. Viivin\xc3\xa4 on Petriikka Pohjanheimo ja Wagnerina Sam Huber._NEWLINE_Kes\xc3\xa4ll\xc3\xa4 2008 Petriikka Pohjanheimo n\xc3\xa4ytteli Nummisuutarien Eskoa Uudessa Aulangon kes\xc3\xa4teatterissa. Esityksen ohjasi ja sovitti Elina Snicker, ja dramaturgina toimi Heini Junkkaala._NEWLINE_N\xc3\xa4yt\xc3\xa4nt\xc3\xb6kaudella 2008\xe2\x80\x932009 Petriikka Pohjanheimo esiintyi kuopiolaisen Tanssiteatteri Minimin Sulaketta lainaamassa -tanssiteoksessa. Se pohjautuu Maiju Lassilan romaaniin Tulitikkuja lainaamassa. Tanssillisen n\xc3\xa4ytelm\xc3\xa4n on k\xc3\xa4sikirjoittanut ja ohjannut Mikko Roiha._NEWLINE_Kev\xc3\xa4\xc3\xa4ll\xc3\xa4 2009 Petriikka Pohjanheimo suoritti Teatterikorkeakoulun pedagogiikan laitoksella teatteri-ilmaisun ohjaajan tutkinnon._NEWLINE_Syksyll\xc3\xa4 2009 Teatteri Avoimet Ovet otti ohjelmistoonsa Anna Krogeruksen n\xc3\xa4ytelm\xc3\xa4n Kuin ensimm\xc3\xa4ist\xc3\xa4 p\xc3\xa4iv\xc3\xa4\xc3\xa4, joka k\xc3\xa4sittelee hoitokodin el\xc3\xa4m\xc3\xa4\xc3\xa4. Petriikka Pohjanheimolla on siin\xc3\xa4 Taimin rooli. Syksyll\xc3\xa4 2010 Pohjanheimo n\xc3\xa4ytteli my\xc3\xb6s Avoimien ovien Canthia-n\xc3\xa4ytelm\xc3\xa4ss\xc3\xa4, joka oli dramatisoitu Minna Canthin novelleista._NEWLINE_Kev\xc3\xa4\xc3\xa4ll\xc3\xa4 2012 Pohjanheimo oli mukana Heini Tolan dramatisoimassa ja ohjaamassa Avoimien Ovien n\xc3\xa4ytelm\xc3\xa4ss\xc3\xa4 Salomo ja Ursula, joka perustui Juhani Peltosen samannimiseen romaaniin._NEWLINE_Maria Jotunin Huojuva talo sai ensi-iltansa Teatteri Avoimissa ovissa 12. helmikuuta 2013. Petriikka Pohjanheimo n\xc3\xa4ytteli siin\xc3\xa4 Markun perheen kolmea palvelijaa, Esteri\xc3\xa4, Hiljaa ja Siiri\xc3\xa4. Dramatisiointi ja ohjaus oli Heini Tolan, musiikki Suvi Isotalon ja koreografia Marjo Kuuselan._NEWLINE_Kaudella 2014-2015 Petriikka Pohjanheimo on n\xc3\xa4ytellyt Maire Ojosen roolia Riihim\xc3\xa4en Teatterin musiikkin\xc3\xa4ytelm\xc3\xa4ss\xc3\xa4 Harmony Sisters \xe2\x80\x93 Kolmannen valtakunnan sisaret. Uudelleen kirjoitettu Harmony Sisters -musiikkin\xc3\xa4ytelm\xc3\xa4 tuli Lahden kaupunginteatterin ohjelmistoon kev\xc3\xa4\xc3\xa4ll\xc3\xa4 2017. Petriikka Pohjanheimo n\xc3\xa4ytteli edelleen Maire Ojosen roolin. _NEWLINE_Syksyll\xc3\xa4 2017 Petriikka Pohjanheimo n\xc3\xa4ytteli perheen \xc3\xa4iti\xc3\xa4 Taisto Reimaluodon haastatteluihin perustuvassa, Taija Helmisen kirjoittamassa, draamassa Merkkip\xc3\xa4iv\xc3\xa4. Sen kantaesitys oli 1.11.2017. N\xc3\xa4ytelm\xc3\xa4 oli Teatteri 2.0:n tuotantoa ja sit\xc3\xa4 esitettiin Lahden kaupunginteatterin Eero-n\xc3\xa4ytt\xc3\xa4m\xc3\xb6ll\xc3\xa4.  Syyskuussa 2018 sama esitys siirtyi Kajaanin kaupunginteatteriin , ja marras-joulukuun vaihteessa 2018 Petriikka Pohjanheimo n\xc3\xa4ytteli sit\xc3\xa4 Espoon kaupunginteatterissa. _NEWLINE_Petriikka Pohjanheimo ty\xc3\xb6skentelee my\xc3\xb6s lauluyhtyeess\xc3\xa4 Ota Minut. Ota Minut esitt\xc3\xa4\xc3\xa4 Katja Lampelan s\xc3\xa4vellyksi\xc3\xa4 ja sanoituksia. Yhtye julkaisi syyskuussa 2008 CD:n Vihlovaa iloa._NEWLINE_Pohjanheimon vanhemmat ovat Arja ja Erkki Pohjanheimo. H\xc3\xa4nen sisarensa on Alankomaissa ty\xc3\xb6skentelev\xc3\xa4 laulaja-laulunopettaja Pauliina May.'